CELEX: 32021D1775
Language: fi
Date: 2021-10-05 00:00:00
Title: Neuvoston täytäntöönpanopäätös (EU) 2021/1775, annettu 5 päivänä lokakuuta 2021, luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide annetun täytäntöönpanopäätöksen (EU) 2018/789 muuttamisesta

11.10.2021   
               
               
                  FI
               
               
                  Euroopan unionin virallinen lehti
               
               
                  L 360/110
               
            
         NEUVOSTON TÄYTÄNTÖÖNPANOPÄÄTÖS (EU) 2021/1775,
         annettu 5 päivänä lokakuuta 2021,
         luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide annetun täytäntöönpanopäätöksen (EU) 2018/789 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan ensimmäisen alakohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Direktiivin 2006/112/EY 193 artiklassa säädetään, että verovelvollinen, joka suorittaa verollisen tavaroiden luovutuksen tai verollisen palvelun, on pääsääntöisesti velvollinen maksamaan arvonlisäveron veroviranomaisille.
                  
               
                     (2)
                  
                  
                     Unkarille annettiin neuvoston täytäntöönpanopäätöksellä (EU) 2018/789 (2) lupa ottaa käyttöön direktiivin 2006/112/EY 193 artiklasta poikkeava toimenpide, joka koskee henkilöä, joka on arvonlisäverovelvollinen tiettyjen luovutusten tai suoritusten yhteydessä, joissa luovuttajat tai suorittajat ovat likvidaatiossa tai muussa menettelyssä, jossa niiden maksukyvyttömyys vahvistetaan oikeudellisesti, jäljempänä ’erityistoimenpide’.
                  
               
                     (3)
                  
                  
                     Unkari toimitti 18 päivänä helmikuuta 2021 komissioon saapuneeksi kirjatulla kirjeellä komissiolle pyynnön erityistoimenpiteen soveltamista koskevan luvan jatkamisesta 31 päivään joulukuuta 2026 saakka, jäljempänä ’pyyntö’. Unkari toimitti pyynnön ohella kertomuksen, johon sisältyi erityistoimenpiteen tarkastelu.
                  
               
                     (4)
                  
                  
                     Komissio toimitti direktiivin 2006/112/EY 395 artiklan 2 kohdan toisen alakohdan mukaisesti pyynnön muille jäsenvaltioille 7 päivänä huhtikuuta 2021 päivätyllä kirjeellä. Komissio ilmoitti Unkarille 8 päivänä huhtikuuta 2021 päivätyllä kirjeellä, että sillä oli kaikki pyynnön arviointia varten tarpeelliset tiedot.
                  
               
                     (5)
                  
                  
                     Unkarin mukaan likvidaatioissa tai maksukyvyttömyysmenettelyssä olevat verovelvolliset eivät useinkaan maksa kannettavaa arvonlisäveroa veroviranomaisille. Samalla ostaja voi verovelvollisena, jolla on vähennysoikeus, silti vähentää aiheutuneen arvonlisäveron, mikä vaikuttaa negatiivisesti talousarvioon ja millä rahoitetaan likvidaatiota. Lisäksi Unkari on kirjannut petostapauksia, joissa likvidaatiossa olleet yritykset ovat laatineet tekaistuja laskuja toimiville yrityksille ja vähentäneet merkittävästi veroa, joka niiden on maksettava, ilman takeita siitä, että laskun laatija maksaisi kannettavan arvonlisäveron.
                  
               
                     (6)
                  
                  
                     Jäsenvaltiot voivat direktiivin 2006/112/EY 199 artiklan 1 kohdan g alakohdan mukaan säätää, että veronmaksuvelvollinen on verovelvollinen, joka vastaanottaa velallisen kiinteän omaisuuden luovutuksen maksuvelvollisuuden määräävän päätöksen perusteella pakkomyyntimenettelyssä, jäljempänä ’käännetyn verovelvollisuuden mekanismi’. Erityistoimenpiteen ansiosta Unkari voi laajentaa käännetyn verovelvollisuuden mekanismin soveltamisen muihin maksukyvyttömyysmenettelyssä olevien verovelvollisten suorittamiin luovutuksiin tai suorituksiin eli tuotantotavaroiden luovutuksiin ja muiden sellaisten tavaroiden luovutuksiin ja palvelujen suorituksiin, joiden käypä markkina-arvo on yli 100 000 Unkarin forinttia.
                  
               
                     (7)
                  
                  
                     Unkarin toimittamien tietojen perusteella käännetyn verovelvollisuuden mekanismin soveltaminen tämäntyyppisiin liiketoimiin on tehokkaasti yksinkertaistanut veronkantoa ja estänyt verovilppiä. Erityistoimenpiteen täytäntöönpano on rajoittanut julkisten tulojen menetyksiä ja tuonut talousarvioon lisätuloja. Lisäksi covid-19-pandemian taloudelliset vaikutukset saattavat johtaa likvidaatioiden määrän jyrkkään kasvuun lähitulevaisuudessa, mikä korostaa tarvetta jatkaa erityistoimenpidettä.
                  
               
                     (8)
                  
                  
                     Pyydetyn poikkeuksen olisi oltava ajallisesti rajoitettu, mutta silti annettava verohallinnolle aikaa ottaa käyttöön muita tavanomaisia toimenpiteitä ongelman ratkaisemiseksi ja julkiseen talouteen kohdistuvien tappioiden vähentämiseksi, erityisesti petoksiin liittyvien tappioiden osalta, ennen erityistoimenpiteen voimassaolon päättymistä, jolloin erityistoimenpiteen uudelleen jatkaminen olisi näin tarpeetonta. Poikkeus, jolla mahdollistetaan käännetyn verovelvollisuuden järjestelmän käyttö, myönnetään poikkeuksellisesti vain tietyille petosaloille ja viimeisenä keinona. Sen vuoksi luvan voimassaoloa olisi jatkettava ainoastaan 31 päivään joulukuuta 2024 saakka.
                  
               
                     (9)
                  
                  
                     Erityistoimenpide ei vaikuta kielteisesti arvonlisäverosta kertyviin unionin omiin varoihin.
                  
               
                     (10)
                  
                  
                     Täytäntöönpanopäätös (EU) 2018/789 olisi sen vuoksi muutettava vastaavasti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan täytäntöönpanopäätöksen (EU) 2018/789 2 artiklan toinen kohta seuraavasti:
            
               ”Tämän päätöksen voimassaolo päättyy 31 päivänä joulukuuta 2024.”
            
         
         
            2 artikla
            Tämä päätös tulee voimaan päivänä, jona se annetaan tiedoksi.
         
         
            3 artikla
            Tämä päätös on osoitettu Unkarille.
         
         
            Tehty Luxemburgissa 5 päivänä lokakuuta 2021.
            
               
                  Neuvoston puolesta
               
               
                  Puheenjohtaja
               
               A. ŠIRCELJ
            
         
         
            (1)  EUVL L 347, 11.12.2006, s. 1.
         
            (2)  Neuvoston täytäntöönpanopäätös (EU) 2018/789, annettu 25 päivänä toukokuuta 2018, luvan antamisesta Unkarille ottaa käyttöön yhteisestä arvonlisäverojärjestelmästä annetun direktiivin 2006/112/EY 193 artiklasta poikkeava erityistoimenpide (EUVL L 134, 31.5.2018, s. 10).